《留题九江刘秀才西亭》
宋代·郭祥正

南出九江城，西下五老冈。倏然一径二三里，流水散漫桃花香。

桃花回环蔽深屋，犬吠游人人扣竹。青衣借问来何为，正是刘郎春酒熟。

刘郎不厌客，抚掌邀我曹。西亭有榻醉可卧，下临大江万顷之洪涛。

长帆出没送孤鸟，月飞不过哀猿嗥。

更爱双剑峰，正落南窗外。天公好仁不用武，太古光铓未磨淬。

谁怀邪佞心，见之胆应碎。淮山在天末，寒青亦相对。

微风时一来，松柏摇苍佩。顷刻神官驱黑龙，汹汹兴云变明晦。

地势虽高直可惊，酒行且止䏑休嘬。刘郎顾我笑，为言向苦悲。

阴晴非汝职，不醉将畴归。归来乎，频相过，西亭把酒共君歌。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。